
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	15 septembrie 2015

	Nr.
	4c-7/135


R A P O R T

asupra proiectului de Lege pentru completarea art.170 din Legea nr.263/2010 privind sistemul unitar de pensii publice
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. PLx 136/2015 din 2 martie 2015, cu dezbaterea pe fond, în procedură obişnuită, a proiectului de Lege pentru completarea art.170 din Legea nr.263/2010 privind sistemul unitar de pensii publice.
La întocmirea prezentului raport, Comisia a avut în vedere:

· avizul favorabil al Consiliului Legislativ (nr.1023/19.09.2014)

· avizul favorabil al Consiliului Economic şi Social (nr.2001/18.09.2014)

· avizul favorabil al Comisiei pentru egalitatea de şanse pentru femei şi bărbaţi (nr.4c-17/368/17.03.2015)
· avizul negativ al Comisiei pentru drepturile omului, culte şi problemele minorităţilor naţionale (nr.4c-5/148/11.03.2015)
· avizul negativ al Comisiei juridice, de disciplină şi imunităţi 
(nr.4c-11/275/10.03.2015)

· avizul negativ al Comisiei pentru buget, finanţe şi bănci 
(nr.4c-2/205/25.03.2015)

· punctul de vedere, negativ, al Guvernului (nr.497/27.03.2015).

Proiectul de Lege are ca obiect de reglementare completarea art.170 din Legea nr.263/2010 privind sistemul unitar de pensii publice, în sensul ca indicele de corecţie să se aplice şi pensiilor de invaliditate, la data transformării acestora în pensie pentru limită de vârstă.

Proiectul de lege face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 8 septembrie 2015 a participat, în conformitate cu prevederile art.55 din Regulamentul Camerei Deputaţilor, d-l Gabriel Lungu, Secretar de Stat în cadrul Ministerului Muncii, Familiei, Protecţiei Sociale şi Persoanelor Vârstnice.
La lucrările comisiei şi-au înregistrat prezenţa 23 deputaţi, din totalul de 24 membri ai comisiei.

Raportul comisiei a fost adoptat cu majoritate de voturi (2 abţineri).
Proiectul de lege a fost adoptat de Senat în şedinţa din 25 februarie 2015.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative întrucât, prin art.170 din Legea nr.263/2010 este reglementată acordarea indicelui de corecţie, ca o formă de protecţie a persoanelor ale căror drepturi de pensie s-au deschis, exclusiv, în baza Legii nr.263/2010 ţinând cont de faptul că prin această lege s-au înăsprit condiţiile de pensionare, respectiv creşterea vârstelor standard de pensionare.
La trecerea de la pensia de invaliditate la pensia pentru limită de vârstă, în majoritatea cazurilor, persoanelor li se acordă, din oficiu, cuantumul pensiei de invaliditate, întrucât acesta este mai avantajos.
Totodată, pentru evitarea interpretării soluţiei propuse de iniţiator ca fiind discriminatorie şi contrară art.16 din Constituţie, era necesar să fie relevate motivele pentru care măsura preconizată se stabileşte doar pentru pensiile de invaliditate şi nu şi pentru cele anticipate şi anticipate parţial, care se transformă în pensii pentru limită de vârstă la îndeplinirea condiţiilor legale.


PREŞEDINTE,



SECRETAR,


Adrian Solomon



Mihăiţă Găină
Întocmit,

Consilier parlamentar Elena Anghel

